
REFERAT

privind acordul pentru cesionarea a 80% din acţiunile deţinute de Statul Român, către Municipiul Timişoara şi trecere unor imobile din domeniul public al Statului Român în domeniul public al Municipiului Timişoara
Accesul Municipiului Timişoara la căile de comunicaţii aeriene internaţionale este un factor determinant pentru dezvoltarea sa economică şi socială. 

Aeroportul Internaţional Traian Vuia Timişoara, cu un trafic de 1.039.109 pasageri în 2012, reprezintă una dintre cele mai importante instituţii care asigură competitivitatea oraşului. Este situat în primul inel al comunelor periurbane şi accentuează conectivitatea externă a oraşului, formând principala legătură a Timişoarei cu piaţa mondială, cale de acces pentru oamenii de afaceri, dar şi un potenţial nod în reţeaua mondială de logistică. 

Situat la o distanţă de aproximativ 12 km de Municipiul Timişoara, Aeroportul Internaţional Timişoara este unul din cele 4 aeroporturi internaţionale din România, fiind prima rezervă a aeroportului Bucureşti – Otopeni şi a celui din Belgrad, Serbia, ceea ce presupune că în cazul în care acestea se închid temporar, traficul acestora se va transfera pe Aeroportul Timişoara. Astfel, Aeroportul Internaţional Timişoara devine una dintre principalele porţi de intrare în Zona de Vest a României şi este tranzitat de mulţi oameni de afaceri, investitori români şi străini, care îşi desfăşoară activitatea în această zonă, iar în vecinătatea acestuia există un cartier care este în administrarea teritorială a Municipiului Timişoara 
Mai mult menţionăm că aeroportul a fost edificat din fondurile Municipiul Timişoara.
Datorită poziţiei sale favorabile, beneficiind de condiţii naturale deosebite (număr record de zile favorabile decolării/aterizării navelor aeriene), aeroportul are un potenţial ridicat de dezvoltare competitivă pe plan european. 

Întrucât accesul facil la toate căile de comunicaţii (rutiere, feroviare, navale şi aeriene) este un factor esenţial pentru dezvoltarea Timişoarei - al doilea oraş ca mărime după Bucureşti – dezvoltarea strategică a municipiului este strâns legată de dezvoltarea aeroportului. 

Importanţa aeroportului pentru municipiul Timişoara a fost subliniată în toate documentele sale strategice (Vision 2030, Planul Integrat de Dezvoltare al Polului de Creştere Timişoara 2010-2015, Master Plan şi Plan Urbanistic General), multe dintre proiectele iniţiate de municipiu fiind corelate cu aeroportul Traian Vuia: 
- amenajare aerogară pentru legătura cu transportul CFR 
- amenajare aerogară pentru legătura cu transportul public urban

- conectarea aeroportului cu reţeaua feroviară 
- conectarea aeroportului cu reţeaua rutieră (autostradă)
- Centrul intermodal de transport marfă.

Considerăm că participarea Consiliului Local al Municipiului Timişoara la acţionariatul aeroportului ar oferi posibilitatea accesării unor fonduri prin diverse proiecte pentru îmbunătăţirea infrastructurii de transport cu impact direct asupra dezvoltării întregii zone, asigurând condiţii pentru atragerea de investitori autohtoni sau străini.


Având în vedere cele mai sus prezentate este necesar aprobarea de către Consiliul Local al municipiului Timişoara a următoarelor:

- acordul pentru cesionarea a 80% din acţiunile deţinute de Statul Român, reprezentat prin Ministerul Transporturilor, la Societatea Naţională Aeroportul Internaţional Traian Vuia SA Timişoara către Municipiul Timişoara reprezentat prin Consiliul Local Timişoara şi trecere unor imobile din domeniul public al Statului Român în domeniul public al Municipiului Timişoara conform anexei 1.

